PIMO ดิ่งฟลอร์ 2 วันติด! ต่ำสุดในรอบ 1 ปี ใกล้ตัวยันผถห.ใหญ่ยังกอดหุ้นแน่น!
PIMO ดิ่งฟลอร์ 2 วันติด! ต่ำสุดในรอบ 1 ปี ใกล้ตัวยันผถห.ใหญ่ยังกอดหุ้นแน่น!
10 เม.ย. 2562

ผู้สื่อข่าวรายงานว่า ราคาหุ้น บริษัท ไพโอเนียร์ มอเตอร์ จำกัด (มหาชน) หรือ PIMO ล่าสุด ณ เวลา 11.45 น. อยู่ที่ระดับ 1.88 บาท ปรับตัวลดลง 0.80 บาท หรือ 29.85% ด้วยมูลค่าการซื้อขาย 100.25 ล้านบาท

โดยราคาหุ้นปรับตัวลดลงทำจุดต่ำสุดของวัน (Floor) เป็นวันที่ 2 ติดต่อกัน ขณะที่การปรับตัวลดลงครั้งนี้ส่งผลให้ราคาหุ้นต่ำสุดในรอบ 1 ปี 2 เดือน นับตั้งแต่ราคาหุ้นอยู่ที่ระดับ 1.78 บาท เมื่อวันที่ 23 ก.พ.2561 ซึ่งมูลค่าการซื้อขายวันนี้มีเข้ามาอย่างหนาแน่นถึง 100 ล้านบาท จากการมูลค่าซื้อขายเฉลี่ยอยู่ที่ประมาณ 1-5 ล้านบาท เท่านั้น
ทั้งนี้จากการสำรวจ พบว่า ในวันนี้ (10 เม.ย.62) มีปริมาณการจำหน่ายหุ้น PIMO ออกมาอย่างหนักนับตั้งแต่เปิดตลาดภาคเช้ารวมกันถึง 31.40 ล้านหุ้น คิดเป็นมูลค่าซื้อขายประมาณ 59.03 ล้านบาท ฉุดราคาหุ้นลงมาอยู่ที่ระดับ 1.88 บาท ขณะที่ช่วงเวลาประมาณ 11.00-11.05 น. มีปริมาณการซื้อขายครั้งใหญ่อีกครั้งจำนวน 17.36 ล้านหุ้น คิดเป็นมูลค่าการซื้อขาย 32.63 ล้านบาท
ด้านแหล่งข่าววงในกลุ่มผู้ถือหุ้นรายใหญ่ PIMO เปิดเผยว่าราคาหุ้น PIMO เช้านี้ร่วงติดฟลอร์เป็นวันที่ 2 ยังไม่ทราบว่าเกิดจากสาเหตุใด แต่ยืนยันได้ว่าทางกลุ่มผู้ถือหุ้นใหญ่ตระกูลอิทธิโรจนกุล ไม่ได้ขายหุ้นออกมาแน่นอน